  Анжелика Тихонова корреспондент Лулчеберетъя куинь ужъюртъёслэн — Кузебай Герд нимо йӧскалык музейлэн, Михаил Калашников нимо музейлэн но Суредан устолыкъя элькун музейлэн, фондъёссы понна огъя возён инты кылдытыны чаклало Удмуртиын. Со сярысь 21-тӥ южтолэзе ортчем пресс-конференциын ивортӥз элькунысь лулчеберетъя но туризмъя министр Владимир Соловьёв. Солэн кылъёсызъя, туннэ нуналлы музейёсын адӟытон интыослэн тырмымтэзы ласянь ужпум туж лэчыт сылэ. Нош выль юрт, кытчы интыясалзы со фондъёсты, шуг-секытысь потыны луонлык кылдытысал. Со сяна, Суредан устолыкъя элькун музейлэн фондэзлэн оглюкетэз али улон юртлэн подвалаз интыямын. «Ми пӧртэм луонлыкъёсты эскериськом. Туннэ оптимизация улсын юртъёс бушало. Вань кӧня ке юртъёс, кудъёсыз фондлы тупасалзы но кудъёсызлэсь Удмуртиысь тазалыкез утёнъя министерство куштӥське… Соосты выльдыны но отчы выжыны луонлык луиз ке, ми со сюресъя вамыштом», — пусйиз Соловьёв. Огъя возён инты сяна, нимысьтыз интыос кылдытыны луонлыкъёсты но эскеро. Нырысь ик ватсаса инты висъяны чаклало Суредан устолыкъя элькун музейлы. Тегъёс: Лулчеберет Ижкар Музей Удмуртия Лулчеберетъянотуризмъяминистерство ВладимирСоловьёв  